ཞི་རྒོལ་ཆེན་མོ།
བྱེ་བྲག་ཏྲེ་ཧོར་ཁུལ་དུ་ཞི་བའི་འོས་ལངས་བྱུང་རིམ། (༡) ཏྲེ་བོ་ཁུལ་གྱི་སྣོད་བཅུད་ཆགས་ཚུལ་རག་བཤད། དེ་ཡང་བྱེ་བྲག་ལས་སྤྱི་གལ་ཆེ་བ་དང༌། ཡན་ལག་ལས་རྩ་བ་གལ་ཆེ་བས། བོད་སྤྱིའི་ཞི་བའི་འོས་ལངས་ཀྱི་བྱུང་རིམ་དང༌། འཇུག་འབྲས་བཅས་པ་རྒྱལ་སྤྱིས་གསལ་རྟོགས་དགོས་པ་ནི་ང་ཚོས་འབེན་ལ་དམིགས་པའི་མདའ་མོ་བཞིན་རྩ་འཛིན་བྱས་པའི་ཐོག་ནས། གནད་དོན་དེ་ཉིད་ཁ་གསལ་གཏིང་ཟབ་ཀྱི་རང་བཞིན་ལྡན་པའི་སྒོ་ནས་གསལ་བཤད་འཐིལ་ཕྱིན་ཐུབ་པ་ལ། ཡན་ལག་ཚོགས་པ་ལས་ལུས་གྲུབ་པ་དང༌། ཆ་ཤས་བསགས་པ་ལས་ཚོགས་པའི་བདག་ཉིད་དུ་གྲུབ་པ་ནི་གཤིས་ལུགས་ཀྱི་རང་བཞིན་དང་མཐུན་པ་ཡིན་པས། གནད་དོན་དེའི་ཆེད་འདིར་བོད་སྤྱིའི་ཞི་བའི་འོས་ལངས་ཀྱི་གྲུབ་ཆའམ་ཆ་ཤས་ཆུང་ཆུང་ཞིག་སྟེ། དེ་སྔོན་ཏྲེ་བོ་ཧོར་སེར་ད་ར་ཁག་སྔར་གྲགས་ཤིང་དེང་སང་དཀར་མཛེས་བོད་རིགས་རང་སྐྱོང་ཁོང་གི་མངའ་ཁོངས་རྫོང་ཁག་ལྔའི་ཁྱབ་ཁོངས་སུ་ཡོད་པའི་བོད་རིགས་མི་དམངས་ཚོས་ལུས་སྲོག་ལོངས་སྤྱོད་དང་བཅས་པ་བློས་གཏོང་གིས་དགྲ་བོའི་བདུག་རྩུབ་མི་བཟོད་པའི་བཙན་གནོན་འོག རང་དབང་བདེན་པའི་གནས་ལུགས་རྩོད་ནས་རང་ཁུལ་སྣོད་བཅུད་ཆ་ལག་དང༌། མི་རྒྱུ་ཟོག་གསུམ། ལུས་སེམས་ངག་གསུམ་ལ་འཛེར་བག་སྤུ་རྩེ་ཙམ་ཡང་མེད་པར་ཞི་བའི་འོས་ལངས་ཇི་ལྟར་བྱས་ཚུལ་གྱི་བསྐོར་འབུར་དུ་བཏོན་ནས་ཞུ་རྒྱུ་ཡིན། ཏྲེ་བོ་ནི་ཉེ་རབས་ཀྱི་ལོ་རྒྱུས་ནང་ཏྲེ་བོ་ ཧོར་སེར་ ད་ར་ཁག་ལྔ་ཞེས། ཁང་གསར། མ་ཟུར། ཏྲེ་བོ། བྲག་མགོ བེ་རི་བཅས་ཡིན་ལ། དུས་འགྱུར་བྱུང་རྗེས་འབྲི་ཆུ་ཤར་རྒྱུད་ཀྱི་ཁམས་རིགས་ལས་ནང་ཆེན་ཕྱོགས་རྣམས་མཚོ་སྔོན་གྱི་ཁོངས་དང༌། རྒྱལ་ཐང་དང་། འཇོལ་པ། འབའ་ལུང་གསུམ་ཡུན་ནན་ཞིང་ཆེན་བདེ་ཆེན་བོད་རིགས་ཁུལ། སི་ཁྲོན་ཉང་སྲན་ཁོངས་རྨི་ལི་བོད་རིགས་རང་སྐྱོང་རྫོང་ཕུད། དེ་མིན་ཡོངས་རྫོགས་སི་ཁྲོན་ཞིང་ཆེན་གྱི་ཁོངས་དཀར་མཛེས་བོད་རིགས་རང་སྐྱོང་ཁུལ་ཞེས་པར་བསྡུས་ཡོད། སི་ཁྲོན་དཀར་མཛེས་བོད་རིགས་རང་སྐྱོང་ཁུལ་གྱི་རྫོང་བཅོ་བརྒྱད་ནི། སེར་ཤུལ་རྫོང༌། སྡེ་དགེ་རྫོང༌། དཔལ་ཡུལ་རྫོང༌། ཉག་རོང་རྫོང༌། དཀར་མཛེས་རྫོང༌། བྲག་མགོ་རྫོང༌། གསེར་རྟ་རྫོང༌། རྟའུ་རྫོང༌། ཉག་ཆུ་རྫོང༌། ལི་ཐང་རྫོང༌། ཕྱག་ཕྲེང་རྫོང༌། འདབ་པ་རྫོང༌། འབའ་ཐང་རྫོང༌། སྡེ་རོང་རྫོང༌། བརྒྱད་ཟིལ་རྫོང༌། རོང་བྲག་རྫོང༌། དར་མདོ་རྫོང༌། ལྕགས་ཟམ་རྫོང་དང་བཅོ་བརྒྱད་ཡོད་པ་རེད། གོང་གསལ་རྫོང་ཁག་བཅོ་བརྒྱད་དུ་ཕྱེས་པའི་ནང་ནས། ཏྲེ་བོ་ནི་དཀར་མཛེས་དང༌། སྡེ་དགེ་ བྲག་མགོ་ ཉག་རོང༌། རྟའུ་བཅས་རྫོང་ཁག་ལྔའི་ནང་དུ་བསྡུས་ཡོད། སྤྱི་ལོ་ ༢༠༠༠ལོ་དང་། ༢༠༠༤་བཅས་ལ་གཏན་འབེབས་བྱུང་བའི་དཀར་མཛེས་ཁུལ་གྱི་སྣོད་བཅུད་བཀོད་པ་རགས་ཙམ་འགོད་ན། དང་པོ། དཀར་མཛེས་རྫོང་། དཀར་མཛེས་རྫོང་ནི་དིང་སང་གི་ཟི་ཁྲོན་ཞིངཆེན་ཀྱི་ནུབ་རྒྱུད་ལ་ཆགས་ཤིང༌། སྤྱིའི་ས་ཁྱོན་སྤྱི་ལེ་རྨིས་གྲུབ་བཞི་མ་༧༣༠༧དང༌། མི་འབོར་ཁྲི་དྲུག་ཡོད་པ་རེད། རྫོང་མི་དམངས་སྲིད་གཞུང་དཀར་མཛེས་གྲོང་རྡལ་དུ་ཆགས་ཡོད་པ་རེད། སྦྲག་ལམ་ཨང་༦༢༦༧༠༠ཡིན། ཨང་གྲངས་ཚབ ༥༡༥༥༢༨ཡིན། སྲིད་འཛིན་ས་ཁོངས། དཀར་མཛེས་རྫོང་གི་འོག་ཏུ་གྲོང་རྡལ་གཅིག་(གྲོང་རྡལ་འདིའི་ནང་། ཁྲན་ལྷོ་ཤང་དང༌། ཁྲན་བྱང་ཤང༌། རོལ་ཚ་ཤང་བཅས་གསུམ་འདུས་ཡོད)དང་ཤང་༢༡ཡོད་དེ། གྲོང་རྡལ་གཅིག་པོ་དེ་ནི་དཀར་མཛེས་གྲོང་རྡལ་ཡིན་ལ་དེ་ནི་རྫོང་མི་དམངས་སྲིད་གཞུང་གི་ས་གནས་ལྟེ་བའང་ཡིན། ཤང་ཁག་ཉེར་གཅིག་ནི། ཀ༔བྲག་ཤང༌། གསེར་ཆུ་སྟེང་ཤང༌། མདའ་མདོ་ཤང༌། གསེར་མཁར་ཤང༌། གོང་ལུང་ཤང༌། རྫ་ཁོག་ཤང༌། འདན་མ་ཤང༌། ཞིང་སེ་ཤང༌། མཁར་སྒང༌ཤང༌། རི་མགོ་ཤང༌། ལྷོ་པ་ཤང༌། སྲུབ་ངོ་། མཐིང་མཁར། ཤར་ཕྱོགས་ཤང༌། བསྭོ་ཐོག་མདའ་ཤང་། རྡོ་རྡོ་ཤང༌། སྙི་ཁོག་ཤང༌། ཚབ་ཚ་ཤང༌། ཟླ་སྟོད་ཤང༌། འཁྱར་ལུང་ཤང༌། ཚྭ་ལང་ཤང་༌། བཅས་ཡིན། ༡༩༡༣ལོར་རྫོང་སྲིད་གཞུང་གསར་པ་བཙུགས། ཐེངས་ལྔ་པའི་མི་འབོར་ཞིབ་བཤེར་གྱི་གྲངས་ཀ་ལྟར་ན། རྫོང་ཡོངས་ལ་མི་གྲངས་བསྡོམས་༥༥༧༠༣ཡོད་པ་དང༌། དེའི་ནང་ཤང་དང་གྲོང་རྡལ་ཁག་གི་མི་འབོར་ནི། དཀར་མཛེས་གྲོང་རྡལ་དུ་མི་གྲངས་༡༠༦༠༢དང༌། ཀ༔བྲག་ཤང༌༡༩༨༩། གསེར་ཆུ་སྟེང་༢༡༡༤། མདའ་མདོ་ཤང་༡༣༣༦། གསེར་མཁར་ཤང་༢༠༦༨། གོང་ལུང་༡༥༠༥། རྫ་ཁོག་ཤང་༣༠༡༩། འདན་མ་ཤང༌༣༢༧༩། ཞི་སེ་ཤང༢༢༣༣། མཁར་སྒང་ཤང༌༡༥༡༠། རི་མགོ་ཤང་༡༦༨༥། ལྷོ་པ་ཤང༌༢༦༡༠། སྲུབ་ངོ་ཤང༌༢༨༠༢། མཐིང་མཁར་ཤང་༡༩༣༦། ཤར་ཕྱོགས་ཤང་༢༢༣༧། ཟུར་ཐང་མདའ་ཤང་༢༥༦༦། རྡོ་རྡོ་ཤང་༡༣༠༩། སྙི་ཁོག་ཤང་༡༥༠༡། ཚབ་ཚྭ་ཤང་༢༦༨༧། ཟླ་སྟོད་ཤང་༢༥༩༧། མཁྱར་ལུང་ཤང་༢༣༥༨། ཚྭ་ལུང་ཤང་༡༧༦༠་བཅས་ཡིན།